Broj: 711-I-732-M-144/22-02-21

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Magdalene Komes, gradonačelnice Grada Petrinje**,za davanjem očitovanja Povjerenstva,na 164. sjednici, održanoj dana 22. ožujka 2022.g., daje sljedeće:

**MIŠLJENJE**

1. **Sukladno odredbama ZSSI-a, nema zapreke da se kum supruga obveznice Magdalene Komes, gradonačelnice Grada Petrinje, javi na natječaj radi prijma u službenički odnos pročelnika u Gradu Petrinji te da pod jednakim i unaprijed propisanim uvjetima kao i svi drugi kandidati ostvari pravo na zapošljavanje u javnoj službi.**
2. **Povjerenstvo ukazuje obveznici Magdaleni Komes da je sukladno članku 9. ZSSI-a u cilju sprječavanja nastanka stvarnog sukoba interesa dužna izuzeti se od svakog pa i posrednog oblika sudjelovanja u provedbi natječaja prijma u službenički odnos pročelnika u Gradu Petrinji, a posebice od donošenja odluke o odabiru kandidata te od potpisivanja rješenja o prijemu s povezanom osobom te da za obavljanje navedenih radnji ovlasti svog zamjenika.**
3. **Ukazuje se obveznici na obvezu da, u svrhu očuvanja vlastitog integriteta i jačanja transparentnosti u obnašanju javnih dužnosti, članovima Povjerenstva za provedbu natječaja za imenovanje čelnika upravnih tijela te svim službenicima koji bi poduzimali radnje u provedbi javnog natječaja, deklarira okolnost da je kum njenog supruga podnio prijavu na natječaj, kao i da o tome obavijesti javnost putem službene internetske stranice Grada Petrinje.**

Obrazloženje

Zahtjev za mišljenjem Povjerenstva podnijela je Magdalena Komes, gradonačelnica Grada Petrinje. Zahtjev je u Povjerenstvu zaprimljen 11. ožujka 2022. pod poslovnim brojem 711-U-3560-M-144/22-01-5, povodom kojeg se vodi predmet broj M-144/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika koji ustrojava i vodi Povjerenstvo utvrđeno je da Magdalena Komes obnaša dužnost gradonačelnice Grada Petrinje u aktualnom mandatu od 14. lipnja 2021. te je stoga dužna pridržavati se odredaba ZSSI-a.

Člankom 8. stavkom 3. i stavkom 4. ZSSI/21-a propisano je da su u slučaju dvojbe predstavlja li neko ponašanje povredu toga Zakona o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu podnositeljica navodi kako je Grad Petrinja pokrenuo postupak u svrhu prijema u službenički odnos na radno mjesto čelnika upravnih tijela (pročelnik/ca), sukladno odredbama Zakona o službenicima i namještenicima u lokalnoj i područnoj (regionalnoj samoupravi („Narodne novine“, broj 86/08., 61/11., 04/18. i 112/19.), koji natječaj raspisuje i odluku o prijemu u lokalnu službu na radno mjesto pročelnika/ce donosi gradonačelnik.

S obzirom na načelo dostupnosti javne službe pod jednakim uvjetima, moguće je da se u postupku javnog natječaja prijavi osoba koja se temeljeni članka 5. stavka 6. ZSSI-a smatra povezanom osobom s izvršnim čelnikom u jedinici lokalne samouprave, u ovom slučaju s gradonačelnicom Grada Petrinje (svjedok sklapanja braka supruga gradonačelnice).

Obveznica traži mišljenje Povjerenstva, u slučaju da spomenuta povezana osoba bude od strane ovlaštenog tijela (Povjerenstvo za provedbu natječaja za imenovanje čelnika upravnih tijela) predložena za imenovanje, radi li se u konkretnom slučaju o sukobu interesa te na koji način razriješiti situaciju potencijalnog sukoba interesa.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 9. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 5. stavkom 3. ZSSI-a propisano je da je član obitelji obveznikabračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Sukladno članku 5. stavku 6. ZSSI/21-a povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Povjerenstvo ističe kako zapošljavanje povezane osobe s obveznicom, u konkretnom slučaju svjedok sklapanja braka (kum) supruga gradonačelnice, u tijelu javne vlasti u kojem obnaša dužnost, može stvoriti dojam da je ista iskoristila njezino obnašanje kako bi postigla korist za osobu koja se njom smatra povezanom osobom.

Naime, kada se obveznica u okviru izvršavanja svojih ovlasti našla odlučivati o zapošljavanju vjenčanog kuma svojeg supruga po podnesenoj prijavi na javni natječaj, pojavile su se okolnosti koje se mogu definirati kao potencijalni sukob interesa u kojima bi njezin privatni interes mogao utjecati na nepristranost u obavljanju javne dužnosti.

S druge strane, niti kum supruga od gradonačelnice ne može biti isključen ili ograničen od svojeg prava na sudjelovanje u natječaju i zasnivanja radnog odnosa u tijelu javne vlasti u kojem obveznica obnaša dužnost samo zbog povezanosti sa istom, već ima pravo pod jednakim uvjetima kao i svi drugi građani konkurirati za radno mjesto pročelnika u Gradu Petrinji.

Svaki obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznica u situaciji zapošljavanja kuma svog supruga u tijelu javne vlasti u kojem obnaša dužnost dužna izuzeti se od svakog, pa i posrednog sudjelovanja u provedbi postupka zapošljavanja, a posebice od donošenja odluka o odabiru kandidata i potpisivanja rješenja u prijmu s njima. Primjenom propisanog instituta izuzimanja u navedenoj situaciji sprječava se nastanak stvarnog sukoba interesa kada bi njezin privatni interes utjecao na nepristranost. Upućuje se obveznicu da se pritom izuzme od bilo kakvog postupanja, ukoliko bi se nakon eventualnog donošenja rješenja o prijmu u službu kuma njenog supruga, našla u situaciji odlučivanja o pravima, obvezama i interesima istoga iz radnog odnosa.

Nadalje, upućuje se obveznicu da u cilju očuvanja vlastitog integriteta i jačanja transparentnosti u obnašanju javnih dužnosti članovima Povjerenstva za provedbu natječaja za imenovanje čelnika upravnih tijelaza provedbu javnog natječaja, kao i svim službenicima koji bi sudjelovali u provedbi predmetnog natječaja, odnosno u radnjama koje prethode odlučivanju o zapošljavanja, deklarira okolnost da je kum njenog supruga podnio prijavu na natječaj, kao i da o tome obavijesti javnost putem službene internetske stranice Grada Petrinje. Na taj način skreće se pozornost članovima komisije za provedbu javnog natječaja te službenicima Grada Petrinje, ali i zainteresiranoj javnosti na potrebu provođenja nadzora nad izvršavanjem istog i da za to ovlasti zamjenika gradonačelnika.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Magdalena Komes, elektroničkom dostavom
2. Objava na internetskoj stranici Povjerenstva
3. Pismohrana